Artėjančias šv. Velykas seneliams priminė samaritukai 

Kartu su pavasario saule, atbundančia gamta į žemę ateina  Šv. Velykos, dovanodamos mums Prisikėlimo šventę bei gyvenimo džiaugsmą. Kaip ir visi, mūsų jaunieji samaritukai laukė Šv. Velykų ir ruošėsi  joms.

Aplankę senelius prieš šv. Kalėdas Deltuvos senelių namuose, ruošėsi pasveikinti juos ir su šv. Velykomis, juolab buvo gavę pakvietimą dar kartą apsilankyti čia. 

Jaunieji samaritukai iš ,,Šilo“ vidurinės mokyklos  4 a klasės , vadovaujami savo mokytojos samarietės Meilutės  Baškienės jau prieš dvi savaitės pradėjo ruoštis susitikimui su seneliais. Visi gavo įpareigojimus, nes norėjosi kuo gražiau ir geriau pasiruošti popietei su seneliais. Mokėsi eilėraščius bei dainas,  repetavo  šokį,  gavo užduotį  paruošti mįslių , susijusių su ateinančiomis šventėmis. Pririnkę pirmųjų pavasario gėlių žibučių ir nudažę kiaušinius, ketvirtadienio rytą mokyklos autobusiukas pajudėjo Deltuvos link.

Mus sutiko pasipuošę seneliai, socialinė darbuotoja Asta Zarembaitė bei kitas senelių namų personalas.

Kartu su Velykų bobute samaritukai linkėjo seneliams sveikatos bei prisikėlimo džiaugsmo, dainavo, šoko, grojo dūdelėmis, leido muilo burbulus, kvietė senelius minti mįsles. Teisingai įspėję gaudavo po puokštelę žibučių.

Seneliai pasirodė taip pat ne iš kelmo spirtį.  Močiutės sugiedojo pora giesmių, papasakojo, kaip jos dažydavo kiaušinius, kokios tada buvo Velykinės tradicijos. Visus pralinksmino viena močiutė, kurios užduotų  mįslių ne taip lengva buvo įminti. Tie, kuriems pasisekė įminti mįslę, močiutė apdovanodavo saldainiu.  Visiems buvo linksma ir smagu, seneliai vėl kvietė samaritukus apsilankyti dar kartą pas juos.

Atsisveikindami samaritukai įteikė seneliams dažytų kiaušinių, kurie turi ypatingą galią, suteikia jėgų, apsaugo nuo ligų ir kitokių nelaimių, palinkėjo visiems, kad bundanti žemė, gausdama Prisikėlimo varpais, atvertų mūsų širdis tyram džiaugsmui, Tikėjimui, Vilčiai ir Meilei, kuri yra visa ko pradžia.

Almira Molčanova
LSB Ukmergės skyriaus 
Biuro vadovė

